张镃
钓台
疑衣骑日扶桑上，三精九县开灵贶。
赵梁雍代迹俱空，冯吴寇邓勋相望。
客星何处潜光芒，双台叠巘摩穹苍。
钓丝千丈卷烟雨，谁瞰一碧玻璃江。
羊裘坐稳无心动，蒲轮纁幣知何用。
故人聊为小周旋，君房诊欲相推送。
寥寥岁月今几秋，山寒松吹多飕飗。
春来日暖花气发，极浦浪转鱼龙游。
先生有台人共高，虚庭忍见生蓬蒿。
断碑败壁蠹荒藓，灌木野鸟捐枯巢。
一朝钟梵交云际，檐楹改观辉杉桂。
非关好事取时名，此中耻但称能吏。
却经祠下罗清樽，试歌此诗当招魂。
先生出兮佩兰孙，明玑耀旂驾瑶璠，
黄麟道前翠虯奔。先生去兮山云屯，
玉妃金童从缤纷。吹箫鼓瑟声冥冥，
目断暮霭栖遥林。